b'\n_START_ARTICLE_\nRoboCop\n_START_SECTION_\nRadnja\n_START_PARAGRAPH_\nDetroit, budu\xc4\x87nost. Kriminal je progutao grad, nezaposlenost je ogromna, a gradsku policiju je kupila i preuzela multinacionalna korporacija OCP koja je smanjila pla\xc4\x87e radi pove\xc4\x87anja profita, \xc5\xa1to je natjeralo neke policajce da zaprijete \xc5\xa1trajkom. Uz to, opaki \xc5\xa1ef podzemlja Clarence Boddicker slobodno ubija policajce jer tajno radi za OCP. OCP-ov menad\xc5\xbeer Dick Jones istovremeno planira uvesti robota-policajca kako bi otpustio ljude iz policije i tako jo\xc5\xa1 vi\xc5\xa1e smanjio tro\xc5\xa1kove, no robot prototip ED-209 se poka\xc5\xbee kao neuspjeh. Alex Murphy je novi policajac koji zajedno s partnericom Anne Lewis dobije zadatak patrolirati gradom. Pri tome nai\xc4\x91u na Boddickerovu bandu koja u pucnjavi smrtonosno rani Alexa._NEWLINE_Na putu u bolnicu Alex umire, ali znanstvenici od njegovog tijela naprave kiborga, RoboCopa, koji po\xc4\x8dne raditi za OCP. RoboCop postigne zamjetan uspjeh u lovu na kriminalce, ali se po\xc4\x8dinje sje\xc4\x87ati svojeg ljudskog \xc5\xbeivota te se u njemu bude emocije. Napokon u jednoj tvornici kokaina nai\xc4\x91e na \xc4\x8dovjeka koji ga je \xe2\x80\x9cubio\xe2\x80\x9d, Boddickera, te ga uhapsi. Dick Jones izvu\xc4\x8de Boddickera iz zatvora te odlu\xc4\x8di likvidirati RoboCopa kako bi ipak uveo svojeg robota ED-209 na tr\xc5\xbei\xc5\xa1te. RoboCop i Anne, me\xc4\x91utim, na istom mjestu na kojem je Alex \xe2\x80\x9cubijen\xe2\x80\x9d, likvidiraju Boddickerovu bandu te razotkriju da je Jones umije\xc5\xa1an u kriminal. Jones uzme za taoca starog vlasnika OCP-a, ali ipak pogiba od RoboCopova hica. Starac upita RoboCopa kako se zove, a on mu odgovori: \xe2\x80\x9cMurphy\xe2\x80\x9d.\n_START_SECTION_\nTeme i analiza\n_START_PARAGRAPH_\nIako na prvi pogled izgleda poput jeftinog akcijskog filma, \xe2\x80\x9eRoboCop\xe2\x80\x9c obiluje skrivenim temama. U audiokomentaru DVD-a filma, producent Jon Davison i scenarist Neumeier su naglasili da pri\xc4\x8da govori o propadanju ameri\xc4\x8dke industrije 1970-ih, \xc5\xa1to je uzrokovalo nezaposlenost i kriminal. Prikazom tvrtke OCP kritizira se Kapitalizam i korporacijska pohlepa koja \xc4\x8dini sve radi profita. Poruka je upozorenje da se korporacije po\xc4\x8dinju mije\xc5\xa1ati u svaki djeli\xc4\x87 \xc5\xbeivota dru\xc5\xa1tva te ga samo mjere i oblikuju po profitu._NEWLINE_Jo\xc5\xa1 jedna tema je i dehumanizacija dru\xc5\xa1tva. Alex Murphy biva preoblikovan u RoboCopa, hladan mehanizam koji vi\xc5\xa1e nije ljudsko bi\xc4\x87e nego samo sredstvo koje ostvaruje ciljeve tvrtke. No, usprkos svojem programu, RoboCop se po\xc4\x8dinje sje\xc4\x87ati svojeg \xc5\xbeivota i emocija, a njegov ljudski duh se ponovno vrati. Poruka je da se neke osobine ne mogu promijeniti jer je svaki pojedinac poseban a identitet neuni\xc5\xa1tiv.\n_START_SECTION_\nKritike\n_START_PARAGRAPH_\n\xe2\x80\x9eRoboCop\xe2\x80\x9c je bio uglavnom hvaljen, iako su neki kriti\xc4\x8dari prigovarali da je pretjerano nasilan. U svojoj recenziji filma Mark Athitakis je napisao: \xe2\x80\x9eOno \xc5\xa1to se izdvaja je sposobnost filma da poka\xc5\xbee \xc5\xa1to nas \xc4\x8dini humanima u nehumanom svijetu. Iako Weller ne dobiva puno prostora za izra\xc5\xbeavanje osim svojeg egzoskeleta i hladnog glasa, on je izvrstan protagonist za pri\xc4\x8du o tome kako se \xc4\x8dovje\xc4\x8dnost bori u\xc4\x8diniti pravu stvar i biti naj\xc4\x8dovje\xc4\x8dniji usprkos svim preprekama. Paul Verhoeven nikada nije snimio bolji film.\xe2\x80\x9c James Kendrick napisao je: \xe2\x80\x9eVerhoeven je \xc5\xbeelio da to ubojstvo izgleda kao neka vrsta Kristova razapinjanja, kada je junak Murphy uskrsnuo kao RoboCop (Verhoeven inzistira na alegorijskim elementima filma, makar ja smatram da su malo nategnuti )... Na neki na\xc4\x8din, \xe2\x80\x9eRoboCop\xe2\x80\x9c postaje film o identitetu. Murphy je sada dijelom \xc4\x8dovjek, dijelom robot; ali nije potpuno nijedno ni drugo, i u tome le\xc5\xbei tragedija. On je zaglavljen izme\xc4\x91u dva svijeta \xe2\x80\x93 meso i \xc4\x8delik. Uistinu, on je zaglavljen i u drugim \xc5\xa1kakljivim situacijama, uklju\xc4\x8duju\xc4\x87i dilemu izme\xc4\x91u toga da provodi zakon dok postoji kao kreacija korumpirane privatne tvrtke koja je pokazala interes za njegovo neizvr\xc5\xa1avanje posla. \xe2\x80\x9eRoboCop\xe2\x80\x9c je film kojeg je te\xc5\xa1ko odrediti jednostavno zato \xc5\xa1to sadr\xc5\xbei tako puno tema.\xe2\x80\x9c_NEWLINE_Dragan Antulov je tako\xc4\x91er hvalio film: \xe2\x80\x9ePaul Verhoeven je tako\xc4\x91er doprinio ovom filmu, ponudiv\xc5\xa1i perspektivu stranca u apsurdnostima Reaganove Amerike. Njegovo zale\xc4\x91e \xe2\x80\x93 dobrostoje\xc4\x87a europska dr\xc5\xbeava sa svojom vlastitom nje\xc5\xbenijom, bla\xc5\xbeom verzijom kapitalizma \xe2\x80\x93 bila je velika suprotnost spram ultraindividualne pas-jede-psa yuppie kulture koja je bila njegovana u desetlje\xc4\x87u pohlepe. Verhoeven se izgleda jako zabavljao uveli\xc4\x8davaju\xc4\x87i elemente tog doba do to\xc4\x8dke apsurda...\xe2\x80\x9cRoboCop\xe2\x80\x9c je jedan od onih rijetkih filmova koji uspijevaju biti smije\xc5\xa1ni i zabavni, a istodobno i provokativni i smrtno ozbiljni u isto vrijeme\xe2\x80\x9c.'